NOK บินน้อย..ขาดทุนน้อย
น่าสนใจ..!! กรณีบริษัท สายการบินนกแอร์ จำกัด (มหาชน) หรือ NOK เปิดงบไตรมาสแรกออกมาขาดทุนบานเบอะ ปาไป 2,330 ล้านบาท ซึ่งเป็นช่วงที่เกือบปกติ กระทบโควิดแค่ 1 เดือน...
2 ก.ย. 2563

สำนักข่าวรัชดา
น่าสนใจ..!! กรณีบริษัท สายการบินนกแอร์ จำกัด (มหาชน) หรือ NOK เปิดงบไตรมาสแรกออกมาขาดทุนบานเบอะ ปาไป 2,330 ล้านบาท ซึ่งเป็นช่วงที่เกือบปกติ กระทบโควิดแค่ 1 เดือน…
แต่ไตรมาส 2 เป็นช่วงที่ได้รับผลกระทบจากโควิดไปเต็ม ๆ NOK กลับขาดทุนแค่ 139 ล้านบาท ลดลงทั้งจากช่วงเดียวกันของปีก่อน และไตรมาสก่อน
ขณะที่สายการบินอื่นขาดทุนเละเทะ นำโดยพี่ใหญ่บริษัท การบินไทย จำกัด (มหาชน) หรือ THAI ที่ไตรมาส 2 ขาดทุน 5,339 ล้านบาท ลดลงจากไตรมาสแรกที่ขาดทุน 22,676 ล้านบาท จนต้องเดินทางเข้าสู่กระบวนการฟื้นฟูกิจการผ่านศาลล้มละลายกลาง แต่ถึงตอนนี้ก็ยังคาราคาซังกันอยู่…
ฟากบริษัท เอเชีย เอวิเอชั่น จำกัด (มหาชน) หรือ AAV ไตรมาส 2 ขาดทุน 1,141 ล้านบาท เพิ่มขึ้นจากไตรมาสแรกที่ขาดทุน 671 ล้านบาท ส่วนบริษัท การบินกรุงเทพ จำกัด (มหาชน) หรือ BA มีชะตากรรมไม่ต่างกัน ไตรมาส 2 ขาดทุน 2,974 ล้านบาท เพิ่มขึ้นจากไตรมาสแรกที่ขาดทุน 338 ล้านบาท
กรณีของ NOK จึงถูกตั้งคำถามว่าทำไมถึงขาดทุนลดลง ทั้ง ๆ ที่ถ้าดูจากรูปการณ์แล้วน่าจะขาดทุนเยอะกว่านี้…
แต่ถ้าไปดูคำอธิบาย ก็พบว่า รายได้รวมหายไปจริง จากเดิมอยู่ที่ 3,020 ล้านบาท เหลือแค่ 1,544 ล้านบาท ลดลง 48.85% แบ่งเป็น รายได้จากค่าโดยสาร 634 ล้านบาท ลดลง 76.52% รายได้จากการให้บริการ 135 ล้านบาท ลดลง 52.60% และรายได้อื่น 774 ล้านบาท เพิ่มขึ้น 2,350.40%
ไฮไลต์น่าจะอยู่ที่ค่าใช้จ่ายที่หายไปเยอะ จากเดิมอยู่ที่ 3,633 ล้านบาท เหลือแค่ 1,475 ล้านบาท ลดลง 59.39% แบ่งเป็น ต้นทุนค่าโดยสารและการให้บริการ ลดลง 67.24% อยู่ที่ 1,106 ล้านบาท ค่าใช้จ่ายในการขาย ลดลง 83.68% อยู่ที่ 4 ล้านบาท ค่าใช้จ่ายในการบริหาร ลดลง 26.41% อยู่ที่ 163 ล้านบาท
เท่ากับว่า “บินน้อย…ขาดทุนน้อย”…
ก็ชัดเจนว่า ที่ผ่านมาการทำงานของ NOK ต้องแลกมากับต้นทุนที่สูง…
นั่นแปลว่า NOK ไม่ได้มีปัญหาแค่เรื่องหารายได้เท่านั้น แต่ยังมีปัญหาต้นทุนที่หนักหน่วง คอยกัดกร่อนอีกด้วย
จึงไม่น่าแปลกใจที่เห็น NOK จมปลักอยู่กับตัวเลขขาดทุนเรื้อรัง…ปี 2559 มีรายได้รวม 16,938 ล้านบาท ขาดทุนสุทธิ 2,795 ล้านบาท อัตรากำไรสุทธิ -16.50% ปี 2560 มีรายได้รวม 20,376 ล้านบาท ขาดทุนสุทธิ 1,854 ล้านบาท อัตรากำไรสุทธิ -9.10% ปี 2561 มีรายได้รวม 19,740 ล้านบาท ขาดทุนสุทธิ 2,786 ล้านบาท อัตรากำไรสุทธิ -14.12% และปี 2562 มีรายได้รวม 19,969 ล้านบาท ขาดทุนสุทธิ 2,051 ล้านบาท อัตรากำไรสุทธิ -10.27%
โดย ณ สิ้นไตรมาส 2 มียอดขาดทุนสะสมสูงถึง 12,777 ล้านบาท…
ขณะที่หนี้สินปาไป 34,873 ล้านบาท มากกว่าสินทรัพย์ที่มีอยู่ 28,948 ล้านบาท และส่วนของผู้ถือหุ้นติดลบไป -2,270 ล้านบาท
NOK จึงกลายเป็นนกปีกหัก ต้องเข้าสู่กระบวนการฟื้นฟูกิจการผ่านศาลล้มละลายกลางตามรอย THAI ไปตามระเบียบ (พัก)…
ว่าไปแล้ว นี่อาจเป็นทางออกที่ดีที่สุดของ NOK และบรรดาเจ้าหนี้…เพราะถ้ายังดันทุรังต่อไป โดยไม่มีแผนการรองรับ ไม่แคล้ว NOK ตัวนี้ต้องขาดใจตายสักวัน
หลายคนคงไม่อยากเห็นภาพนั้น
โดยเฉพาะคนตระกูล “จุฬางกูร” ที่เป็นทั้งผู้ถือหุ้นใหญ่และเจ้าหนี้รายใหญ่…ชิมิ
…อิ อิ อิ…